## Sanitat conclou l’ampliació d’Urgències de l’Hospital Sant Joan d’Alacant amb una inversió total de 5,5 milions d’euros

*** La superfície del servici creix al voltant d’un 40 % i conté prop de 3.000 metres quadrats
* S’incorpora un box per a pacients crítics amb porta d’accés directe, rajos X i monitors individuals de seguiment**

La Conselleria de Sanitat ha conclòs l’ampliació del servici d’Urgències de l’Hospital Universitari Sant Joan d’Alacant, una actuació en la qual s’han invertit un total de 5,5 milions d’euros, dels quals 5,2 milions corresponen a l’obra i 330.000 euros a equipament.

La superfície del servici d’Urgències ha augmentat al voltant d’un 40 %, fins a comprendre quasi 3.000 metres quadrats construïts, dels quals 2.332 metres quadrats corresponen a superfície útil. Així, s’ha guanyat espai tant en la part assistencial, en la planta baixa, amb un increment de 700 metres quadrats, com en el soterrani, on se situen zones de descans i quatre magatzems.

Amb l’obra també s’ha realitzat una remodelació integral del servici, que disposa ara d’àrees específiques per a Traumatologia, Cirurgia Menor i Psiquiatria. A més, es podran realitzar proves de radiologia a pacients en el mateix servici d’Urgències.

Una altra de les millores assistencials que es posa ara en funcionament és un box de crítics amb porta d’accés directe i independent des de l’exterior, per a actuar de manera immediata davant situacions d’emergència vital com l’atenció, entre altres situacions, ictus, politraumatismes o parades cardíaques.

D’altra banda, s’agilitza l’atenció a pacients perquè es disposa d’un lloc més de triatge d’infermeria i, quant a la recepció de zeladors, se situa al costat de la porta principal per a facilitar també la primera presa de contacte dels pacients que entren a Urgències.

**Més confort i eficiència**

Amb esta reforma integral, que suposa més espai i llocs d’atenció, s’ha guanyat en confort per a l’ús les instal·lacions. Així, les sales d’espera són més àmplies i hi ha una en cada nivell assistencial i s’ha implantat el sistema d’avisos de localització de pacients amb monitors i s’ha renovat el sistema de megafonia.

Quant a l’eficiència energètica també s’ha optimitzat, amb un sistema d’il·luminació per llums led, millor aïllament tèrmic i un sistema de climatització renovat i independent de la resta de l’hospital, que pot ser controlat de manera telemàtica des d’un ordinador de fora de l’àrea d’Urgències. A més, millora la seguretat amb un renovat sistema contra incendis i nous detectors i polsadors d’urgències.

Una altra de les millores se situa en la zona de descans del personal en els diferents nivells assistencials, amb actuacions com la provisió de nou mobiliari i la ubicació allunyada de la zona assistencial per a facilitar el repòs durant les guàrdies.

**Equipament renovat**

Entre l’equipament renovat cal destacar nous monitors de seguiment individuals per a cada pacient amb un sistema de control centralitzat en la zona d’Observació i en el nivell 2.

D’altra banda, per a preservar la intimitat dels pacients s’han instal·lat panells mòbils entre els laterals dels llits, que han sigut renovats igual que les lliteres i els carros de medicació, i un pioner sistema de cortines d’un sol ús bactericides als peus de cada un.

Fecha: 08/08/2024